Жоғары оқу орнына түсіруге уәде еткен ақтөбелік алаяқтығы үшін сотталды
DATE: 22:17, 13 Қараша 2024 | GMT +5
TITLE: Жоғары оқу орнына түсіруге уәде еткен ақтөбелік алаяқтығы үшін сотталды
URL: https://kaz.inform.kz/news/zhogari-oku-ornina-tusruge-uade-etken-aktobelk-alayaktigi-ushn-sottaldi-b43d2a/
META: DATE: 22:17, 13 Қараша 2024 | GMT +5
TOTAL WORDS: 147
AUTHOR(S):
TEXT: Ақтөбе қаласының № 2 сотында Қылмыстық кодекстің «Алаяқтық» бабы бойынша іс қаралды. Айыптау актісіне сүйенсек, 2024 жылдың қаңтар айында сотталушы өзінің таныстарына «барлық жерде таныстарым бар» деп алдап, медицина университетінің грант бөліміне оқуға түсіруге уәде еткен. Бұл қызметі үшін ақша сұраған. — Жәбірленушілердің сеніміне кіріп, өз қызметінің ақысын айтып, қаражатты қолма-қол және анасының есепшотына аударып алған. Салдарынан 3 жәбірленушіге жалпы 5 млн теңге мөлшерінде материалдық залал келтірілген. Сот отырысында сотталушы айыпты толық мойындап, жасаған іс-әрекетіне өкінетінін, жәбірленушілерге келтірген залалды толық өтегенін айтты. Сот үкімімен сотталушы кінәлі деп танылып, оған 3 жыл мерзімге бас бостандығын шектеу жазасы тағайындалды. Жылына 100 сағаттан мәжбүрлі еңбекке тартылады. Сот үкімі заңды күшіне енген жоқ, - деп хабарлады Ақтөбе қаласы № 2 сотының баспасөз қызметі. Еске салсақ, Ақтөбе облысы Хромтау ауданының тұрғыны танысын бопсалап, одан 5 млн теңге алмақ болды. Видеоны таратып жіберемін деп қорқытқан күдікті 3 млн теңгені алып жатқан жерінен ұсталды
